**Ordning for hovedgudstjeneste i Hol.**

**I Samling**

**1 | Forberedelse**

Det skal være stillhet i kirkerommet 15 min før gudstjenesten starter, hvor det gis anledning til å tenne lys, sitte i stillhet i ettertanke og bønn.

Regelen er at det ikke skal være informasjon om det ikke er helt presiserende for gudstjenestens gang, eks. øve på et nytt liturgisk ledd i forkant m.m.

***Klokkeringing***

***Tre klokkeslag***

**2 | Preludium/Inngangssalme**

Menigheten sitter under preludium/inngangssalme. Ved dåp har man har prosesjon, og når det er andre høytidelige anledninger med konfirmanter, prost, biskop tilstede. Da reiser menigheten seg og står til nådehilsenen er ferdig etter inngangssalme. Før inngangssalmen kan det spilles et preludium, vokal eller instrumentalmusikk som svarer til dagens karakter. Dette skjer normalt som forspill til salmen.

Prosesjonskors bæres først i prosesjonen, lys, tekstbok, dåpsvann brød og vin som ikke er satt fram på alteret før gudstjenesten, kan også bæres inn i prosesjonen og settes på sidebordet eller på alteret.

**3 | Inngangsord**

**Liturg sier:** «Kjære menighet. Nåde være med dere og fred fra Gud, vår Far, og Herren Jesus Kristus» og gjør tegn til at menigheten setter seg.

Inngangsordene ledsages av innslag som angir gudstjenestens særpreg og tema (hvilken dag man er i kirkeåret)

Gjester, dåpsbarn m/familie og faddere hilses spesielt velkommen.

**4 | Samlingsbønn**

Samlingsbønnen innledes med:

«La oss be:

Hellige Gud, vi er samlet for ditt ansikt for å møte din kjærlighet og sannhet.

Send oss din Ånd og gjør oss åpne for det du vil gi oss.

La ditt ord slå rot i våre hjerter, så Kristus lever i oss, og vi blir ett i deg og tjener deg i alle ting.

I tillegg ber man også dagens bønn etter dette for å lage en rød tråd i gudstjenesten.

(Dagens bønn ligger i ressursbanken på Kirken.no)

**5 | Syndsbekjennelse**

Syndsbekjennelsen bes høyt av alle. Syndsbekjennelsen innledes med:

**Liturg:**La oss bøye oss for Gud og be om tilgivelse.

Det kan være kort stillhet før syndsbekjennelsen.

Liturgen kan knele under syndsbekjennelse og stillhet der det er tilrettelagt for dette.

Alle *|* Gud, du kjenner og elsker oss alle.

Du vil at vi skal ta vare på hverandre og på jorden.

Vi vet at vi svikter og gjør deg imot.

Tilgi oss og hjelp oss, for Jesu skyld.

**6 | Bønnerop kyrie**

Kyrie eleison synges og man bruker i hovedsak almen serie 1. I tillegg ønsker vi å bruke «Folkemusikkmesse» noen ganger i året. Ved siden av disse kan man åpne for å bruke annen musikk på kveldsmesser og hverdagsmesser der de kommer i tillegg til den forordnende gudsjtenestene. Dette gjelder også barne- og generasjonsgudstjenester. Det kan også benyttes HEL-liturgi. Sanger/lovsanger av f.eks. Tore Aas kan også benyttes alternativt, også Kyrie av Bjørn Eidsvåg for eksempel på Skjærtorsdag.

Alle | Kyrie eleison. Gud Fader, miskunne deg.

Kriste eleison. Herre Krist, miskunne deg.

Kyrie eleison. Hellig Ånd, miskunne deg.

**7 | Lovsang gloria**

**Liturg***:* Ære være Gud i det høyeste

Menighet | og fred på jorden blant mennesker som Gud har glede i.

Vi lover deg, vi priser deg, vi tilber deg, vi opphøyer deg. Amen.

Kan synges videre i fullstendig form I + II (kor) ved høytidsmesser.

Her kan man også bruke serie for festtidene. I fastetiden inngår ikke glorialedd.

**| Når det er dåp i hovedgudstjeneste skjer dette normalt her.**

**II Ordet**

Som regel er det tre lesninger. Ved spesielle anledninger hvor det er andre ting som fyller gudstjenesten, kan man ha to, eller bare evangelielesning. Da faller ledd 9 Salme bort. Menigheten står alltid under evangelielesningen, men sitter under de øvrige.

**8| Første lesning**

Fra Det gamle testamentet

*Medliturg |* Det står skrevet hos/i …

Lesningen avsluttes med:

*Medliturg |* Slik lyder Bibelens/Herrens ord.

**9| Salme**

**10| Andre lesning**

Fra Det nye testamentet utenom evangeliene

*Medliturg |* Det står skrevet hos/i …

Lesningen avsluttes med:

*Medliturg |* Slik lyder Bibelens/Herrens ord.

**11| Evangelium**

**| Sang før lesning**

Evangelielesningen innledes og avsluttes med kjente salmevers med hallelujaomkved, eks:

206: Dine hender er fulle av blomster»

207: Livet vant, hans navn er Jesus»

285: «Deg lysets Fader»

27: «Et barn er født i Betlehem» (i julen)

Salmen kan deles opp før/etter evangelielesningen, og evt. inngå som salmen i ledd 10

**| Lesning**

*Liturg |* Det står skrevet i evangeliet etter …

Lesningen avsluttes med:

*Liturg |* Slik lyder det hellige evangelium.

**| Sang etter lesning**

Menigheten står under sangen før, under lesning og sangen etter lesning.

I fastetiden kan halleluja erstattes av et sunget svarledd som innholdsmessig svarer til

Fastetiden.

**12| Preken**

Etter prekenen kan det gis tid til stillhet, en kort salme eller meditativ musikk.

**13| Trosbekjennelse credo**

Trosbekjennelsen synges eller fremsies.

Dersom det er dåp i gudstjenesten kan trosbekjennelsen utelates her. Eventuelt kan det synges

en trosbekjennelsessalme[[1]](#footnote-1) på generasjonsgudstjenester, konfirmant eller andre trosopplæringsgudstjenester.

Menigheten står under trosbekjennelsen.

**Liturg** *|* La oss bekjenne vår hellige tro:

Den apostoliske trosbekjennelse.

Alle *|* Jeg tror på Gud Fader, den allmektige,

himmelens og jordens skaper.

Jeg tror på Jesus Kristus,

Guds enbårne Sønn, vår Herre,

som ble unnfanget ved Den hellige ånd,

født av jomfru Maria,

pint under Pontius Pilatus,

korsfestet, død og begravet,

fór ned til dødsriket,

stod opp fra de døde tredje dag,

fór opp til himmelen,

sitter ved Guds, den allmektige Faders høyre hånd,

skal derfra komme igjen

for å dømme levende og døde.

Jeg tror på Den hellige ånd,

en hellig, allmenn kirke,

de helliges samfunn,

syndenes forlatelse,

legemets oppstandelse

og det evige liv.

Amen.

Ved spesielle gudstjenester som 1. juledag, 1. påskedag og 1. pinsedag kan man bruke den nikenske trosbekjennelse, NS 978/979. Denne leses/synges

**14| Salme**

Salmen kan falle bort dersom trosbekjennelsen synges. Salmen kan alternativt synges mellom

ledd 12 Preken og ledd 13 Trosbekjennelse.

**15 | Forbønn for kirken og verden**

Forbønnen kan utformes lokalt, eller en kan bruke ferdig formulerte bønner.

Forbønnen ledes fortrinnsvis av en medliturg, men de enkelte bønneavsnitt kan leses av flere.

Hvert bønneavsnitt kan avsluttes med:

Gud, vi ber

Eller

Det ber vi deg om, Gud.

I fastetiden og på Bots- og bønnedag kan man bruke litaniet NS 980.

Forbønnen kan innledes med:

*Liturg |* La oss be for kirken og verden.

Etter hvert bønneavsnitt følger et menighetssvar, sunget eller lest.

*Menighetssvar |* Herre, hør vår bønn

**| Vi minnes de døde og ber for de sørgende.**

Forbønnen kan avsluttes med at menigheten minnes dem som er døde, og som det

er holdt gravferd for den siste uken, eller siden sist menigheten var samlet.

*Medliturg |* Vi reiser oss og minnes dem i vår menighet det er holdt gravferd for

siden sist vi var samlet.

Menigheten reiser seg.

Navnene til de avdøde leses opp.

Kort stillhet.

*Medliturg |* Lær oss å telle våre dager, så vi kan få visdom i hjertet. Sal 90,12

Ved Allehelgensdag/minnegudstjeneste kan man bruke:

*Medliturg |* Nå er livet gjemt hos Gud. Vi overgir alt til ham.

Håpet er tent i liv og død. Ingen er glemt av Gud. (N13 872,5)

Deretter:

*Liturg |* Barmhjertige Gud, trøst de sørgende og vær dem nær i tiden som

kommer.

**16 | Menighetens takkoffer**

Under takkofferet kan det fremføres egnet instrumental- eller vokalmusikk.

Innsamlingen skal skje på vipps eller ved at man gir i krukke ved utgangen.

Takkofferet avsluttes med:

*Liturg |* Evige Gud, din er jorden og det som fyller den. Alt vi eier tilhører deg. Av ditt eget gir vi deg tilbake. Ta imot oss og våre gaver i Jesu navn. Amen.

**III. NATTVERD**

**17 | Nattverdsalme. Forberedelse av måltidet**

Bordet dekkes. Brød legges på disken og vin helles i begeret.

**18 | Takksigelse og bønn**

**Hilsen PREFASJONSDIALOG**

*Liturg |* synger eller sier: Herren være med dere.

*Menighet |* reiser seg og synger: Og med deg være Herren.

*Liturg |* Løft deres hjerter.

*Menighet |* Vi løfter våre hjerter til Herren.

*Liturg |* La oss takke Herren vår Gud.

*Menighet |* Det er verdig og rett.

**PREFASJON**

Den innledende lovprisningen er enten knyttet til kirkeåret (s 19-21 i eget vedlegg) eller tilpasset den enkelte nattverdbønn.

**Innledende lovprisning**

Vi priser deg, evige Gud,

du som har skapt verden og alt som er i den.

Det er i deg vi lever, beveger oss og er til.

Sammen med din menighet i himmelen og på jorden

lovsynger vi ditt hellige navn:

**Hellig SANCTUS**

*Alle |* synger:Hellig, hellig, hellig, er Herren Sebaot. All jorden er full av din

herlighet. Hosianna i det høyeste. Velsignet være han som kommer i Herrens navn. Hosianna i det høyeste.

**Nattverdbønn med innstiftelsesordene VERBA**

*Liturg |* Vi takker deg, all godhets kilde. Du sendte din Sønn. Han ble korsfestet og stod opp fra de døde. Han åpnet skriftene og åpenbarte seg for sine venner da han brøt brødet og gav dem.

Nå ber vi deg: La din hellige Ånd komme over brødet og vinen, så våre øyne åpnes, og vi kjenner ham igjen som vår korsfestede og oppstandne Frelser.

*Liturg |* Vår Herre Jesus Kristus, i den natt da han ble forrådt, tok han et brød, takket, brøt det, gav disiplene og sa: Ta imot og spis! Dette er min kropp som gis for dere. Gjør dette til minne om meg. Likeså tok han begeret etter måltidet, takket, ga dem og sa: Drikk alle av det. Dette beger er den nye pakt i mitt blod som utøses for dere så syndene blir tilgitt. Gjør dette så ofte som dere drikker det, til minne om meg.

Her følger: Troens mysterium

*Liturg |* Stort er troens mysterium.

***Alle |* Kristus døde. Kristus stod opp. Kristus skal komme igjen.**

**Ham være ære for kjærligheten som er sterkere enn døden.**

*Liturg |* Hellige Gud, fyll oss med din Ånd. Gi oss brennende hjerter, så vi i undring og glede tar vare på ditt ord og viser barmhjertighet mot den som lider. Bli hos oss, også når vi tviler og sørger. Gå med oss, inntil savn og smerte har veket for evig jubel og lovsang!

**Fadervår**

leses eller synges.

*Alle |* Vår Far i himmelen!

La navnet ditt helliges.

La riket ditt komme.

La viljen din skje på jorden slik som i himmelen.

Gi oss i dag vårt daglige brød,

og tilgi oss vår skyld,

slik også vi tilgir våre skyldnere.

Og la oss ikke komme i fristelse,

men frels oss fra det onde.

For riket er ditt, og makten og æren i evighet.

Amen.

**19 | Nattverdmåltidet**

Menigheten står helt til de første går fram til nattverd.

**Fredshilsen PAX**

*Liturg |* Guds fred være med dere.

*Menighet |* Guds fred være med deg.

**Brødsbrytelse**

*Liturg |* Brødet som vi bryter, gir oss del i Kristi kropp.

Fordi det er ett brød, er vi alle én kropp.

**Du Guds Lam AGNUS DEI**

*Alle* synger:

Du Guds Lam, som bærer verdens synder,

miskunne deg over oss.

Du Guds Lam, som bærer verdens synder,

miskunne deg over oss.

Du Guds Lam, som bærer verdens synder,

gi oss din fred.

*Liturg |* Kom, for alt er gjort ferdig.

**Utdeling**

Under utdelingen kan det synges en eller flere salmer, eller det kan være korsang eller annen egnet musikk.

Utdelingsordet lyder slik:

Enten

***Kristi kropp, gitt for deg.***

***Kristi blod, gitt for deg.***

Det er også anledning til å benytte utdelingsordene:

***Dette er Jesu legeme.***

***Dette er Jesu blod.***

De som kommer fram og som viser at de ikke skal motta nattverden, velsignes av den som bærer brødet, med håndspåleggelse eller korstegning.

Liturgen kan si dette eller lignende ord:

*Liturg |* Herren velsigne deg og bevare deg og føre deg til det evige liv.

Det er ulike ordninger i kirkene i Hol for knefall. Der alterringen står oppe hele tiden, er det naturlig å bruke knefall. I Geilo kulturkyrkje settes en del av alterringen fram på vanlige gudstjenester nede på gulvet slik at de som vil knele kan gjøre det.

**Etter utdelingen:**

*Liturg |* Den korsfestede og oppstandne Jesus Kristus

har nå gitt oss sin kropp og sitt blod

som han gav til soning for alle våre synder.

*Alle (eller Liturg)|* Han styrke oss og holde oss oppe i en sann tro til det evige liv.

*Liturg |* Fred være med dere.

**20 | Måltidets avslutning**

Alteret ryddes. Beger og disk dekkes med nattverdklede.

**Takkebønn**

Her kan liturgen/medliturgen si

*Liturg/ Medliturg|* La oss takke og be.

*Liturg/ Medliturg|* Vi takker deg, visdommens Gud, for ditt måltids dype hemmelighet:

Brødet vi har brutt, er ett. Din Sønn har gitt sitt liv for én verden og én menneskehet. Vi ber deg:

*Alle eller Liturg/ Medliturg|* **Hjelp oss å høre det ropet du har hørt, å se den nøden du har sett, og å elske vår neste som oss selv.**

**IV. Sendelse**

**21 | Salme**

**22 | Velsignelse**

Velsignelsen leses eller synges. Menigheten står under velsignelsen.

Den enkelte kan gjøre korsets tegn etter velsignelsen.

Innledning til velsignelsen kan være:

**23 | Lovprisning BENEDICAMUS**

*Liturg/ Medliturg|* synger eller sier: La oss prise Herren.

*M*enighet | Gud være lovet. Halleluja. Halleluja. Halleluja.

*Liturg|* sier: Ta imot velsignelsen.

*Liturg|* Herren velsigne deg og bevare deg.

Herren la sitt ansikt lyse over deg og være deg nådig.

Herren løfte sitt åsyn på deg og gi deg fred. 

*Menighet |* synger Amen. Amen. Amen.

***3 x 3 bønneslag***

**24. | Kunngjøringer**

Kunngjøringer (avsluttes med å ønske velkommen til kirkekaffe)

**27. | Postludium/Utgangsprosesjon**

Dersom det ikke er utgangsprosesjon, sitter menigheten under postludiet og lytter i stillhet og ettertanke.

Dersom det er utgangsprosesjon, står menigheten og følger etter prosesjonen.

I stedet for postludium kan det synges en salme mens menigheten går ut.

**28. | Utsendelse**

*Liturg/ Medliturg|* «Gå i fred. Tjen Herren med glede» eller «Gå i fred. Hvil i Herrens nåde.»

Etter gudstjenesten kan kirkerommet være åpent en stund, med anledning til stille bønn og ettertanke.

1. f.eks nr. 243 «Gud skapte lyset og livet og meg. [↑](#footnote-ref-1)